Leif Mikkelsen (LA), 2014-05-09:
Tak for det.
Jeg tror, at man skal høre godt efter i dag for virkelig at fange, at det, vi står her og taler om, sker derude, hvor græsset gror og fuglene synger, og hvor det er dejligt at være, og hvor man i fred og ro kan gå en aftentur på naturstien og man kan gå ned i den lokale idrætsforening.
Man kan endda komme til arrangement i forsamlingshuset og sommerfest på sportspladsen og i det hele taget opleve et miljø, hvor ildsjælene stadig væk blomstrer.
Det Foreningsdanmark, vi berømmer så tit, er faktisk rodfæstet derude.
De billeder, jeg tegner, findes faktisk stadig væk derude.
Derfor synes jeg, at vi skal slå fast, at det faktisk stadig væk er dejligt på landet, og at vi har ophævet stavnsbåndet, og at det er helt frit, hvor man ønsker at bosætte sig, og det skal det fortsat være.
Det er jo et godt billede at kunne tegne.
Så er der områder i Danmark, hvor vi ikke helt kan få øje på det, fordi der er blevet så langt imellem husene og imellem mennesker, at man ikke rigtig kan etablere det her fællesskab, som giver de her værdier.
Der er grund til at snakke om, hvorfor det er gået sådan.
Men det er ikke sket i alle landdistrikter; det er i visse egne af Danmark.
I dag udvikler det sig lidt til en fordelingstilskudsdanmarksdiskussion og et spørgsmål om, hvem der har skylden, og om det nu er en elendig redegørelse, regeringen er kommet med osv. Ja, man kan sige, det i hvert fald er over mange år, der har boet mennesker på landet, og at udviklingen har stået på længe, og derfor tror jeg ikke, at én regering kan få skylden for det.
I hvert fald har den tidligere regering jo et væsentligt medansvar for, at vi fik skabt verdens største offentlige sektor, som har bundet os i et skatte- og afgiftstryk, som måske i bund og grund er den største synder i, at der er blevet for langt imellem mennesker og huse i visse egne af Danmark.
Det er der ikke for alvor taget fat på, og det kan man så bebrejde den her regering.
Der er heller ikke af denne regering for alvor taget fat på, om man fundamentalt kunne ændre på den udvikling.
Jeg vil stadig væk fastholde, at menneskers ønske om bosætning ikke kun hænger sammen med de billeder, jeg her har forsøgt at tegne, men også med, om man kan få et arbejde, skaffe grundlag for at føde sin familie og have det godt, og om børnene faktisk kan se en fremtid i også at være en del af det.
Vi har over en lang årrække set, at konkurrencekraften i Danmark er blevet svækket, og det er stadig væk min påstand, at det især er gået ud over yderområderne.
Det er der, vi har en række arbejdspladser for ganske almindelige mennesker, der måske ikke har en fin akademisk uddannelse og dermed ikke i fremtiden overhovedet kan blive valgt i Folketinget heller, og derfor skal de jo noget andet.
Når arbejdspladsen er forsvundet, fordi den nu er flyttet til Polen, eller hvor den nu er henne, ja, så er det klart, at så begynder man at søge derind, hvor støjen er stor, og hvor man dårligt kan få en enkelt morgen at sove længe, fordi støjen kommer tidligt, og aftenturen bliver også på fortovet og ikke på stien derude i naturen, og ja, så lander man der. Det er desværre noget væk fra et liberalt samfund, for det er næsten ikke et frit valg.
Det er sådan set noget, man bliver tvunget til, hvis man ønsker at have job og klare sig selv.
De, der kommer fra landet og har rod der, har faktisk et ønske om at klare sig selv.
De ønsker egentlig ikke, tror jeg, at høre et Folketing, der taler om flere LAG-midler og andre tilskudsformer til deres område.
De vil hellere, at der var muligheder for, at de kunne udleve den stolthed, de har om at kunne klare sig selv og ikke leve af tilskud.
Jeg tror også, de er meget bekymret for eventuelt at blive afhængige af, hvad vi kan finde på i det her hus.
Så jeg vil bare sige, at det er mange års synder på vores skatte- og afgiftspolitik, der fører til den her situation, og det kunne vi grundlæggende behøve at finde sammen om på tværs af Folketinget.
Jeg deltager nemlig ikke i kritikken – heller ikke af den her minister – om, at han er kommet med for lidt lovgivning.
Vi er sådan set til mindre lovgivning og færre regler.
Så hvis andre ministre kunne lære af den minister, vi har her, og ikke komme med flere regler, så ville vi sådan set have et meget bedre og lettere samfund.
Det må gerne opfattes som en ros til ministeren fra min side sådan en fredag her ved middagstid.